钦定古今图书集成/明伦汇编/官常典/第490卷 > 刘世让
## 钦定古今图书集成/明伦汇编/官常典/第490卷 > 刘世让

按《唐书》本传：“世让，字元钦，京兆醴泉人。仕隋为征仕
郎。高祖入长安，以𣲗川归，授通议大夫。时唐弼馀党
寇扶风，世让自请安辑，许之，得其众数千，因授安定
道行军总管。率兵二万拒薛举，战不胜，与弟宝皆没
于贼。举令至城下，绐说使降，世让阳许之，至则告守
者曰：‘贼兵极于此矣，善自固’。举重其节，不加害。”秦王
方屯高。世让密遣宝闲走王，言贼虚实，高祖悦，赐
其家帛千疋。举平，授彭州刺史。俄领陕东道行军总
管，从永安王孝基讨吕崇茂于夏县，军败，为贼所囚。
闻独孤怀恩有逆谋，唐俭语世让曰：“怀恩谋行，则国
难未息，可亡归白发之。”世让逃还。高祖方济河，幸怀
恩营，惊曰：“世让之来，天也。”因封为弘农郡公，赐田百
亩，钱百万。母丧免。起为检校并州总管。窦建德之援
王世充也，世让率万骑出黄沙岭，袭洛州。会突厥入
寇，又诏以兵屯雁门，世让驰骑八百赴之，而可汗军大至，乃保武州。可汗与高开道、苑君璋合众攻之，城
数坏，辄立栅完拒。郑元璹先使可汗，可汗使来说，世
让叱曰：“丈夫奈何为人作说客邪！”久之，突厥引去。元
璹还，具道其忠，赐良马、金带。襄邑王神符镇并州，世
让数以气凌之，坐是削籍，徙康州。未几，召授广州总
管。帝问以备边策，答曰：“突厥数南寇者，恃有马邑为
地耳。如使勇将屯崞城，厚储金帛以招降者，数出奇
兵略城下，践禾稼，不逾岁，马邑可图也。”帝曰：“非公无
可使者。”乃使驰驿经略。于是世让至马邑，高满政以
地来降。突厥患之，纵反间，云“世让与可汗为乱。”帝不
之察，因诛之，籍其家。贞观初，突厥降者言世让无逆
谋，乃原其妻子。